**РАБОТНИК, ЗАГИНАЛ ОТ УДАР НА СКЪСАЛА СЕ КУКА НА КРАН**

**I. Обстоятелства:**

Инцидентът е станал в един от цеховете на предприятие, в което се произвеждат стоманобетонни изделия.

Пострадалият е на длъжност „обслужващ работник в промишленото производство“ и в деня на злополуката той и негов колега са се намирали на работното си място, което е в зоната на действие на мостов кран. Колегата на пострадалия е насипвал бетон с лопата във форма, а пострадалият я е придържал. Технологията е изисквала, след запълване на готовата форма, тя да се окачи на куката на крана и да се премести на друго място. При извършване на тази дейност товарното въже, на което е окачена куката на крана и ролковия блок, се къса. В следствие на това куката с ролковия блок пада върху работника, който умира по-късно в болнично заведение.

Пострадалото лице не е носило предоставеното му от работодателя лично предпазно средство – защитна каска за глава. Според обяснения на свидетели, ролковия блок е паднал, без на него да е окачен товар, а кранът е бил в покой.

**II. Причини за злополуката, нарушени нормативните актове и лица, допуснали нарушения:**

1. Работодателят е допуснал в деня на инцидента пострадалият работник, на длъжност „обслужващ работник в промишленото производство“, да полага труд без изискващото се за съответния вид работа (работа при манипулация с кран) лично предпазно средство – защитна каска за глава. С това е нарушена разпоредбата на чл. 246, ал. 2, във връзка с чл. 2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ, бр.88/1999 г.).

2. Работодателят е допуснал да се експлоатира мостов кран, 15 т, който не отговаря на изискванията за безопасност, в нарушение на чл. 176, във връзка с чл. 2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ, бр.88/1999 г.).

3. Работодателят е експлоатирал мостов кран, 15 т, без извършен технически преглед от органите за технически надзор, съгласно изискването на чл. 108, ал. 1, т. 2, буква „а” от Наредбата за безопасната експлоатация и техническия надзор на повдигателни съоръжения (ДВ, бр.73/2010 г.). С това е нарушен чл. 204, ал. 1, във връзка с чл. 2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ, бр.88/1999 г.).

По време на проверката са установени и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за установените в т.1 и т.3 нарушения.

Съставен е и връчен акт за спиране на кран, мостов, 15 т.